Մեղրի համայնքի ղեկավար Մխիթար Զաքարյանի շնորհավորական ուղերձը կանանց միջազգային օրվա առթիվ

Սիրելի′ կանայք, մայրեր, քույրեր

Գարնանային ջերմությամբ շնորհավորում եմ ձեզ Կանանց միջազգային օրվա՝ Մարտի 8-ի առթիվ:

Կասկածից վեր է, որ ինչքան էլ երախտիքի ու գովասանքի խոսքեր ասվեն, միևնույն է, ձեր անհատնում բարությամբ, ընտանիքին ձեր անմնացորդ նվիրումով ու հոգատարությամբ դուք անկասկած շատ ավելի մեծ գնահատանքի եք արժանի:

Անժխտելիորեն, մեծացել է հայ կնոջ դերակատարությունը Հայաստանի պետակառավարման ու համայնքային կյանքի կազմակերպման գործում: Այս փաստը ոչ միայն խոսում է մեր հասարակության հասունության մասին, այլև հանդիսանում է այդ կենսափորձի նկատմամբ հարգանքի նշան:

Ձեր տոնը համընկնում է գարնան գալստյան, կյանքի և բնության զարթոնքի հետ, որը պատահական չէ և խորհրդանշում է ձեր՝ կյանքին նոր գույներ ու դրական լիցքեր տալու կարողության մեջ:

Սիրելի′ կանայք, մայրեր, քույրեր ու դուստրեր, թող մշտապես գտնվեք ձեզ շրջապատող մարդկանց սիրո, ջերմության և հոգատարության ներքո, արժանանաք նրանց գնահատանքին, երախտագիտությանը:

Ձեզ մաղթում եմ բացառիկ ու անխաթար երջանկություն, ջերմություն և ներդաշնակություն. թող միշտ խաղաղություն ու բարօրություն լինի ձեր ընտանիքներում և մեր հայրենիքում: